Slam poetry

Poetry slam (v slovenčine častejšie používaný názov Slam poetry; z anglického slam- buchnúť, plesnúť) je špecifický štýl básnického prednesu. Jeho podoba nie je presne ukotvená jasnými pravidlami, v princípe ale platí, že prednes musí byť natoľko sugestívny, dojímavý alebo zábavný, aby dosiahol čo najväčší ohlas v publiku, zhromaždenom väčšinou v bare. Vznikol v Spojených štátoch druhej polovice 80. rokov, za zakladateľa poetry slamu je považovaný chicagsky básnik, pôvodným povolaním murár, Marc Smith.

 Charakteristika 
Od stand-up výstupov sa líši zapojením básnických prvkov, ako je rytmus, rýmovanie, prípadne aktívnym pohybom po javisku alebo sále. Často tak pripomína rap bez hudobného podkladu. Nepoužívajú sa žiadne rekvizity ani kostýmy. Text prednesu môže byť vopred pripravený, prípadne priamo čítaný na javisku alebo môže byť báseň tvorená na mieste, ale obsah výstupu by mal byť vždy autorský. Slameri väčšinou vystupujú jednotlivo, tak je to v Spojených štátoch, ale umelci združení do tímov podľa domovských miest súťažia o celoštátny titul. Mnoho slamerov vystupuje pod pseudonymami.

Diváci sú často vyzvaní k interakcii, napríklad, aby k téme vymysleli básne alebo slová, ktoré má vystupujúci použiť a vôbec sa od nich očakávajú reakcie na výkon účinkujúceho. Ak ten dostatočne nezaujme, môže byť z pódia vypískaný, nehľadiac na literárnu úroveň prednášaného textu. Americký slamer Bob Holman nazýva tento neortodoxný plebiscitný princíp ako „democratization of verse“, demokratizácia verša.

 Súťažná disciplína 
Slamové zápolenie je hodnotené samotným publikom pomocou náhodne rozdaných bodových kariet na škále od jednej do desať. Účastníci sa rozlosujú do poradia, v ktorom budú vystupovať. Zápolenie je dvojkolové, poradie vystupujúcich sa v druhom kole obráti. Ak je akcia súčasťou národných majstrovstiev, je doba výstupu obmedzená na tri minúty, za ktorého prekročenie sa strhávajú udelené body, pri exhibičných stretnutiach býva limit neobmedzený. Moderátor (často niesúťažiaci slamer) môže tiež vyzvať "čierneho koňa", odvážlivca z publika, aby sa k účinkujúcim pridal. Pravidlá súťaženia sa môžu v jednotlivých krajinách líšiť.

 Slam poetry na Slovensku 
Slam prenikol na Slovensko nedlho po príchode tohto žánru z Česka v roku 2003. O jeho zavedení sa zaslúžila predovšetkým česká promotérka a kultúrna aktivistka Lenka Zogatová. Slam poetry je už pravidelnou súčasťou hudobného festivalu Pohoda alebo bratislavských Dní slovenskej literatúry. Medzi predstaviteľov slamu na Slovensku patrí napríklad básnik a člen hudobnej skupiny Saténové ruky Vlado Janček, performer Bruce Lee alebo Dorota Bachratá.

Nie je bez zaujímavosti, že hoci sa na Slovensku usporadúva národný šampionát, historicky prvým majstrom Česka v slame sa stal Slovák Marian Palla.

V roku 2016 sa slovenský slam dostáva pod organizačnú záštitu dvojice Lucia Erneková a Tomáš Straka, ktorá začína budovať slovenskú Slam Poetry ako národnú scénu naviazanú zväčša na Centrá nezávislej kultúry po celom Slovensku. V roku 2018 vzniká občianske združenie OZ Slam Poetry SK, ktoré dodnes zastrešuje všetky slamové akcie na Slovensku.

Od roku 2017 sa každý rok s výnimkou roku 2020 usporadúvajú majstrovstvá Slovenska. Tie majú putovný charakter v tom zmysle že sa usporadúvajú v rôznych centrách nezávislej kultúry alebo v rámci festivalu Amplión.

2017, Festival Amplión - Banská Štiavnica, víťaz: Martin Helcman
2018, Fesrival Amplión - Banská Štiavnica, víťaz: Samčo brat Dážďoviek
2019, Tabačka Kulturfabrik, Košice, víťaz: Michal Krakovský
2021, Tabačka Kulturfabrik, Košice, víťazka: Mara
2022, Tabačka Kulturfabrik, Košice, víťaz: bedña
2023, Tabačka Kulturfabrik, Košice, víťazka: Potopa Baša
2024, Záhrada - Centrum nezávislej kultúry, Banská Bystrica, Víťazka: Freya

V roku 2024 sa v Košiciach tiež uskutočnili Majstrovstvá Európy v slam poetry Košice 2024. Boli to prvé majstrovstvá Európy v Slam Poetry na Slovensku a druhé v Strednej Európe po Budapešti v roku 2018. Rovnako sa jednalo aj o najväčšie doposiaľ zorganizované majstrovstvá Európy vôbec, zúčastnili sa ich umelci z 32 krajín Európy vrátane Ukrajiny a tiež sa ich zúčastnilo i 32 kultúrnych manažérov zastrešujúcich žáner na kontinente.

 Médiá 
V roku 2008 natočila režisérka Zuzana Piussi dokument Myslím, tedy slam mapujúci vznik českého slamu a prvé ročníky republikových majstrovstiev v spolupráci s Lenkou Zogatovou.

V roku 2023 uviedlo Rádio Devín pásmo Tomáša Straku s názvom Svet Slamu.

V roku 2024 vydal literárny časopis Vertigo špeciál s prekladmi textov všetkých európskych šampiónov pod názvom Vertigo Špeciál 2024 - European Slam Poetry Championship 2024.Vertigo Špeciál 2024 – European Slam Poetry Championship 2024 – Artforum

V roku 2025 uviedlo Rádio Devín dve reflexie Mgr. Lenky Šafránovej PHd a to Mužské hlasy európskeho slamu a Európsky slam na slovenských pódiách.

 Referencie 

 Iné projekty 

 Externé odkazy 
 Oficiálna stránky Slam poetry SK
 Oficiálne stránky Svetovej organizácie Slam Poetry (WPSO)
 Oficiálne stránky Slampoetry CZ

Kategória:Poézia